**Эчтәлек**

Бит

1. Кереш. 3

2. Беренче бүлек.

1.1. Яшел Үзән – туган ягым шәһәре. 4

3. Икенче бүлек.

2.1. Зөя утравы – төбәгем горурлыгы. 6

2.2. Утрауда урын алган тарихи истәлеклле урыннар. 8

4. Йомгаклау. 10

5. Кулланылган әдәбият исемлеге. 11

**Кереш**

Туган ил. Туган як. Туган авыл. Туган җир. Бу изге сүзләр һәркемгә таныш һәм кадерле. Төбәгебез тарихын өйрәнү, бүгенгесен барлау, һәрбер кешенең бурычы булып тора.

Безнең хезмәтебезнең эше “Зөя утравы – төбәгем горурлыгы” дип атала. Ул ике бүлектән һәм бер бүлекчәдән тора.

Төп максатка ирешү өчен безнең тарафтан түбәндәге мәсьәләләр хәл ителде:

- Яшел Үзән районының тарихы һәм истәлекле урыннары өйрәнелде.

- туган төбәгемнең истәлекле урыннарының берсе – Зөя кала утравының тарихы укылып, анализланды.

- утрауда булган истәлекле урыннар өйрәнелде.

Яшел Үзән тарихы һәм истәлекле урыннарын өйрәнгәндә без төрле чыганакларга таяндык.

Зөя утравының тарихын һәм истәлекле урыннарын өйрәнгәндә без төрле язучыларның китапларына таяндык.

Хезмәт керештән, төп өлешнең ике бүлегеннән йомгаклаудан һәм әдәбият исемлегеннән тора.

Кереш бүлегендә теманың төп максаты һәм мәсьәләләре ачыклап кителә. Монда ук теманың актуальлеге һәм кулланылган чыганаклар күрсәтелә.

Беренче бүлегебез “Яшел Үзән туган ягым шәһәре ” дип атала. Анда шәһәрнең кыскача тарихы һәм аның танылган шәхесләре, истәлекле урыннарына күзәтү ясалып кителә.

Икенче бүлегебез Зөя утраувы шәһәрчегенең тарихын үз эченә алган. Ул бер бүлек һәм ике бүлекчәдән тора. Беренче бүлегебездә сүз Зөя шәһәренең тарихы белән танышу һәм бүгенге көндәге торышын әйтеп узуга нигезләнгән. Бу бүлекчәдә Зөя халкының **катлаулы язмышлары, көн-күрешләре һәм рухи эзләнүләре белән танышырга мөмкин.**

Хезмәтебезнең икенче бүлегендәге икенче бүлекчәсен – утрауда урын алган тарихи истәлекләрне барлау һәм берничәсенең тарихи юлын ачыклауга юнәлтелгән.

Йомгаклауда хезмәтнең төп нәтиҗәләре билгеләнгән,тема өстендә эшләү переспективалары күрсәтелгән.

**Беренче бүлек**

* 1. **Яшел Үзән туган ягым шәһәре.**

Минем туган җирем – Яшел Үзән. Ә мәгърур Идел елгасы – туган ягымның иң зур бизәге. Туган ягымның җырларда җырлана торган гүзәллеген күрәсең килсә, Идел елгасының биек ярына басып карап торырга кирәк. Анда яшел урманлык. Зөя кала-утравы да ерак түгел. Шәһәребез табигате бик матур! Читтән карасаң, ул нарат урманы эченә кереп барган кебек. Рәт-рәт тезелеп киткән каеннар машина юлларын да, тимер юлны да яшерә. Ә биек-биек наратлар биш катлы йортларны да күрмәслек итә.

Шәһәр Татарстанның читендә, Казаннан төньякта урнашкан. Марий Эл, Чувашстан төбәкләре белән чиктәш. Бер ягында Идел елгасы ага, бер ягын, ярым боҗра булып, урман әйләндереп алган. Шәһәр 1865 нче елдан ул Кабачище бистәсе буларак билгеле, аннан соң Паратск затоны исемен йөртә. 1928 нче елдан Яшел Үзән эшчеләр бистәсе дип атала, 1932 нче елның 10нчы мартыннан шәһәр статусын ала.

Хәзер Яшел Үзәндә, Татарстанның  зур сәнәгать үзәкләре кебек, «Серго», «Горький», фанера заводлары, Идел буе фанера-мебель комбинаты  һәм башка преприятияләр бар. Яшел Үзән – горурланырлык шәһәр. Анда диңгез флоты өчен кораблар, пассажир суднолары, суыткычлар җитештерәләр. Шәһәребездә истәлекле урыннар бик күп.  Идел-Кама табигый тыюлыгы Европада иң зурлардан санала.

Яшел Үзән районыннан бик күп күренекле  язучылар, шагыйрьләр, төрле фән эшлеклеләре, галимнәр, артистлар чыккан. Милләтебезнең горурлыгы булган Каюм Насыйри, Афзал Шамов, Идрис Туктар, Гомәр Саттаров, Мәхмүт Хәсәнов һәм башкалар безнең якташларыбыз. Яшел Үзән җиреннән  мондый күренекле шәхесләрнең чыгуы юкка гына түгелдер. Төбәкнең искиткеч гүзәл табигате, һавасының сафлыгы, суларының шифалылыгы ярдәм итәдер. Яшел Үзән төбәгенең күренекле артистлары: Усман Әлмиев, Рәшит Сабиров, Резеда Төхвәтуллина. Татарстан Республикасының  Композиторлар берлеге  рәисе Рәшит Кәлимуллин, Казан консерваториясе  ректоры – Рубин Абдуллиннар Яшел Үзәндә туганнар. Телевизордан беренче каналда барган бөтенсоюз күләмендәге «Голос» ярышында Яшел Үзән кызы Динә Гарипова җиңеп чыкты. Безнең якташыбыз –автор һәм композитор Лилия Туманова «Универсиаданың иң яхшы гимны» конкурсында катнашты һәм югары уңышларга иреште.

Яшел Үзән шәһәрендә балалар өчен рәсем, сәнгать, музыка мәктәпләре, “Ал җилкән” исемле балалар йорты, тарихи-мәдәни мирас музейлары бар.

Васильево бистәсендә Иҗат йорты һәм Константин Васильев музее эшләп килә. Раифада урманнар арасында “Богородице” ир-атлар монастыре урнашкан. Тарихта тирән эз калдырган, барлык халыкларны җәлеп итеп торучы Зөя шәһәрендә “Зөя утрау-шәһәре” дәүләт тарих-архитектура һәм сәнгать музее ачылды. Олы Ачасырда “К. Насыйри исемендәге Архитектура һәм этнография комплексы” эшләп килә. Биредә К. Насыйри тормышына кагылышлы экспонатлар белән беррәттән, 19 гасырда яшәгән урта хәлле крестьян тормышы, көнкүреше белән дә танышырга мөмкин. Бәчек авылында бөек шагыйребез Габдулла Тукайның әнисе, иң сөекле тутасы – әнисенең сеңлесе Бибисаҗидә апа шушы авылда җирләнгән. Шагыйрьнең туганнан-туган апасы кызы бу авылда күп еллар буе авыл мәктәбендә балаларга белем биргән[[1]](#footnote-1). Ел саен Г.Тукайның туган көненә багышлап биредә шигырь бәйрәме үткәрелә. Бу көнне республикабызның төрле төбәкләреннән күренекле шәхесләр Бәчек авылына җыелалар.

Безнең төбәгебез бөтен тирә якка дан тотарлык музейлары һәм истәлекле урыннары белән ел саен меңләгән туристларны,чит ил кунакларын җәлеп итә. Туган ягым көннән-көн үсә, матурлана. Киләчәктә аны  тагы да алга киткән, киң мәдәниятле итеп күз алдына китерәм.

**Икенче бүлек**

**2.1. Зөя утравы – төбәгем горурлыгы**

Зөя суы ага талгын гына

Суы гүя вакыт агышы,

Ишетелә әле ярларында,

Гасырларның ерак агышы.

**Яшел Үзән шәһәреннән берничә чакрым ераклыкта урнашкан Зөя утрау шәһәрчеге дә төбәгебезнең бер тарихи урыны булып тора.** Казан каласыннан 30 км ераклыкта урнашкан әлеге тарихи урында туристларның гына түгел, татарстанлыларның үзләре еш булырга ярата. Чөнки Зөя утравы үзендә бик күп тарихи серләрне саклый. Үзенең гүзәл табигате, үзенчәлекле кешеләре белән дан тоткан бу урын соңгы елларда зур үзгәрешләр кичерде.

Бу утрауның төзелү тарихы да бик үзенчәлекле. Тарихтан алган мәгълүматлар буенча заманында Зөя утравындагы шәһәрчекне Явыз Иван 24 көн эчендә 75 мең кешедән төзеткән, ди. Тарихи чыганаклар раслаганча, рус патшасы Иван IV тарафыннан 1551 елның 24 маенда нигез салынган бу кала – Урта Идел буендагы иң беренче православ шәһәре булган. 1550 елның көз айларында егерме ике яшьлек Явыз Иван гаскәр туплап, Казанны яуларга килә. Икенче кат камап та ала алмагач, рус гаскәре Зөя елгасы буендагы Макарьев монастыре тирәсенә хәл җыярга туктаган вакытта Зөя утравындагы куе урманнар белән әйләндереп алынган түгәрәк тауга игътибар итә. Казан ханлыгы җирләре саналган бу урынны патша яңадан һөҗүмгә әзерләнү өчен менә дигән урын дип таба һәм анда ныгытма төзергә карар кыла[[2]](#footnote-2).

Ул чорда төзелеш өчен күбрәк таш кулланылса да, тизрәк булсын дип крепостьне агачтан салырга хәл кылына. Түбән Новгородта буралар бурап, Идел буйлап аларны Зөя утравына китертеп тиз арада Явыз Иван гаскәрләренең хәрби шәһәрчеге булдырылган. Аның калку өлеше җиде капка, унбер манарадан гыйбарәт нык дивар белән әйләндереп алына. Ныгытма эчендә руханилар, гаскәриләр һәм укчылар яшәгән. Ә стена буена аларның ашау-эчү, юындыру-киендерү ягын кайгыртучы сәүдәгәрләр белән һөнәрчеләрдән торган бистә кешеләре урын алган. Әлеге шәһәрлек Казанны яулап алу өчен бик уңайлы урын булган – ул ханлык башкаласыннан 30 чакрым ераклыкта урнашкан, периметры 2,5 км; утрауны бер ягыннан Зөя елгасы ага, икенчесеннән – Идел ургый.

Казан яулап алынганнан соң әлеге утрауда чиркәүләр, монастырьләр күпләп төзелә башлый. Озак еллар Зөя Идел буе төбәгенең башкаласы булып саналып йөртелә. Ләкин Казан олы шәһәр булуыннан туктамый. ХVIII гасыр урталарына Зөя каласы административ үзәк буларак әһәмиятен югалта башлый. Шуңа күрә дә ул өяз каласы булып кына кала. Ә күпмедер вакыттан соң бөтенләй авыл статусына күчә.

Төрле язмыш, катлаулы тарихи сынаулар узган Зөя утравы бүген чыннан да танымаслык булып үзгәрде. Россиянең тарихи урыннары рәтендә торган архитектура һәйкәлләре комплексы Татарстанда туризмны җәелдерүдә саллы өлеш кертә.

Әлегәчә биредә хәлләр чыннан да 16нчы гасырның тарихи чынбарлыгын чагылдыра торган булган. Утрауга ут һәм җылылык кертүгә дә соңгы елларда гына ирешкәннәр. Җирле халык үзләре яшәгән урынны «артык кешеләр утравы» дип йөртә икән. Болай әйтергә нигез дә бар. Монда сәяси тоткыннар төрмәсе – ГУЛАГтан кала, 1936нчы елларда яшүсмерләр колонияләре, 1953-1994нче елларда рухи яктан сәламәт булмаганнар өчен хастаханә һәм сукырлар мәктәбе дә булган. Ягъни җәмгыять үзенә алырга теләмәгән кешеләрне дистәләгән еллар буе монда «сөргенгә» җибәреп торган. Әйе, иманлы татар халкының канлы күз яшенә сәбәпче булган бу корылма үзенең җәбер-золымын 1552нче елдан соң да дәвам итә. Данлыклы татар сәүдәгәре һәм меценаты Баязитовлар нәселеннән Давыт, шулай ук Фәтхи Бурнаш, Хәсән Туфан кебек зыялыларыбызның һәм башка язучыларыбыз язмышлары да Зөя төрмәсе белән бәйләнә. Утрауда кирмән буенда әлеге репрессия корбаннарына куелган һәйкәл дә бар. Ул күгәрченгә, ягъни азатлык символына рәшәткә аша кулын сузган күзлекле тоткын формасында сынландырылган[[3]](#footnote-3).

Ә безнең әлеге хурлыклы вакыйгаларны онытырга хакыбыз юк! Беренче Президентыбыз Минтимер Шәймиев шуңа күрә тарихи-архитектура музей тыюлыгы булып исәпләнгән бу җирләрне саклау һәм төзекләндерү эшенә алынды. Бүгенге көндә утрау хөкүмәт һәм җирле халык ярдәме белән генә түгел, ә меңләгән ватандашларыбызның ярдәме белән тагын да төзекләндерелә, яңартыла.

**2.2. Утрауда урын алган тарихи истәлекләр**

Казан каласыннан 30 км ераклыкта урнашкан әлеге тарихи урында туристларның гына түгел, татарстанлыларның үзләре еш булырга ярата. Чөнки Зөя утравы үзендә бик күп тарихи серләрне саклый. Үзенең гүзәл табигате, үзенчәлекле кешеләре белән дан тоткан бу урын соңгы елларда зур үзгәрешләр кичерде.

Зөядә ир-атлар өчен Успен һәм хатын-кызлар өчен Иоан-Предтечен кәшишханәләренә нигез салынган. Хәзер Зөядә шулай ук 1551 елда барлыкка килгән Троицк чиркәве, Никольск һәм Успен соборы бар. Изге Өчлек гыйбадәтханәсе шулай ук, 1551 елда барлыкка килгән. Ул шәһәр белән бергә дүрт атна эченә 75 мең кеше ярдәмендә салынган. XVI гасырның уртасында Зөя ныгытмасы бүгенге көндә иң зур булып саналган шәһәрләрдән дә – Новогород, Псков һәм хәтта Мәскәүдән зуррак булган.

Троицк чиркәве – беренчел Свияжский шәһәрчегеннән калган бердәнбер һәйкәл. Агач бина төзү кануннарын үтәп, чиркәүне бер кадак та какмыйча корганнар. Совет власте чорында чиркәү ташландык хәлгә килә, ишек-тәрәзәләргә такталар кадаклана. Ләкин бу заманнарда да чиркәү бинасы тузмаган. Иске храм ныклыгының сере карагай агачында дип саныйлар, чөнки бу агач вакыт узган саен ныгый гына бара. Риваятьләргә караганда, биредә Иван Грозный 1552 елда Казанга соңгы килүендә гыйбадәт кылган. Йөзләгән еллар дәвамында чиркәү үзгәртеп төзелгән. Аның интерьеры үзгәрешсез сакланган. Андагы иконалар ТР Рәсем сәнгате музеенда саклана. Хәзерге вакытта бу объект музей буларак туристлар игътибарына тәкъдим ителә. 2010-2011 елларда чиркәүдә ремонт-реставрация эшләре үткәрелгән. Чиркәүгә беренчел төсмере кайтарылган.

Бирегә килүче туристлар “Иоанна-Предтеченский” монастыреның “Троицкий” чиркәвен, “Всех Скорбящих Радость” соборын, сәүдәгәр Каменевның йортында урнашкан кунакханәдә, “Зөя утрау-шәһәре” дәүләт тарих-архитектура һәм сәнгать музеенда булалар. Богородице-Успенский ир-атлар монастыренең “Ат утары” XVI гасырның икенче яртысында төзелгән булган. Хәзерге вакытта “Татарстан мәдәни мирасы: борынгы Болгар шәһәре һәм Зөя утрау-шәһәрчеге” комплекслы проектын гамәлгә кую кысаларында “Яңарыш” фонды хәйриячеләре ярдәме белән Ат утары торгызылган һәм туристлык комплексы буларак җайлаштырылган. Хәзер Ат утарында остаханәләр, ресторан һәм ике номерлы кунаклар йорты, сувенирлар сату урыны, 5 атка исәпләнгән ат абзары бар. Зөя соборларының архитектурасын һәм андагы гаҗәеп фрескаларны бөек осталар иҗат иткән. Собор диварларында аларның кабатланмас эзе, аларның буяулары, аларның иҗаты калган[[4]](#footnote-4).

Зур үрләргә өндәп тора һаман,

Зөя уртасында корылма.

Бүгенгесе белән яшәр өчен,

Үткәнеңне, Кеше, онытма!

**Йомгаклау**

Үз тарихын белмәгән халыкның киләчәге юк. Моның өчен һәр кеше үз гаиләсенең тарихын белергә, шуның аша халыкка якынаерга тиеш. “Үткәнен белмәгәннең киләчәге юк!” – ди халык. Хезмәтебез – туган як, аның тарихын өйрәнү, җирле төбәк материалларын туплау иде.

Зөя каласы XVI-XIX гасыр рус төзелеш сәнгате үрнәкләрен үзенә туплаган шәһәр. Күп мәртәбәләр яңадан төзелсә дә, ул храм төзелеше сәнгатенең матур үрнәкләрен борынгыдан алып безнең көннәргә кадәр китереп җиткергән.

Күргәнебезчә, төрле язмыш, катлаулы тарихи сынаулар узган Зөя утравы бүген, чыннан да, танымаслык булып үзгәрде. Россиянең тарихи урыннары рәтендә торган архитектура һәйкәлләре комплексы Татарстанда туризмны җәелдерүдә саллы өлеш кертәчәгенә шик калмый. Минтимер Шәймиев белдергәнчә, соңгы елда бирегә туристлар агымы 3 мәртәбәгә арткан.

Зөя утравында 1552 елда салынган агач чиркәү – Троицкая чиркәве, казна корылмалары биналары, сәүдәгәр Каменев йорты, Богородице-Успенское монастыреның биналары, монастырь училищесы торгызылды. ХХ гасыр башына караган Җәмәгать бинасы төзекләндерелде, анда хәзер балалар өчен Мәгариф үзәге эшли. Елга вокзалы бинасы төзелеп куллануга тапшырылды. Успенье монастыре янында сәяси репрессияләр корбаннарына һәйкәл куелды. Хәзерге вакытта храмнарда иконаларны, уникаль фрескаларны реставрацияләү эше бара. Тарихи корылмаларда төзекләндерү эшләре тулы көченә эшләнелә, бу утрауга Русиянең төрле төбәкләреннән, чит илләрдән туристлар агыла.

Зөя утрау – шәһәрчеге бүгенге көндә зур әһәмияткә ия. Ул тарихыбызның үткәнен генә чагылдырып калмый, бүгенге көн киләчәк буын өчен якты маяк булып балкып тора. Киләчәк буынны үткән тарихыбызга таянып укырга һәм намуслы, Туган илен яратучы шәхес булып үсәргә этәрә.

**Кулланылган әдәбият исемлеге**

1. Зарипов М., Миндубаев Ж. От Ульяновска до Казани Москва, 1976. -62-67б.

2. Фехнер М. Великие Булгары, Казан, Свияжск. Москва, 1978. -223б.

3. Абрамов Л., Мы - Волжане, Казан, 2005. -5б.,-37б.,-65б.

4. Раифа Свияжск, Казан, 2001, -122-123б.

1. Абрамов Л., Мы - Волжане, Казан, 2005.-5б., -65 б. [↑](#footnote-ref-1)
2. Раифа Свияжск, Казан, 2001, -224б. [↑](#footnote-ref-2)
3. Раифа Свияжск, Казан, 2001, -122-123 б.

   Абрамов Л., Мы - Волжане, Казан, 2005., -37 б. [↑](#footnote-ref-3)
4. М. Фехнер. Великие Булгары, Казан, Свияжск. Москва, 1978.-223б.

   Зарипов М. , Миндубаев Ж. От Ульяновска до Казани Москва,1976.-67б [↑](#footnote-ref-4)